PROKAL.CO, DAMINI banyak banar urang nang manjual kamira wan handycam. Jadi mun handak marakam satiap acara, kada ngalih lagi mun ada baisi. Tapi kada samunyaan urang nang beisi kamira atau handycam di kampung nang jauh tumatan kota. Nang kaya di kampung Panjul ---ni lain ngaran banaran lah--- nang ada di daerah padalaman.
Kebujuran nang beisi kamira di kampung itu cuma Panjul haja sorangan. Maklum Panjul dikenal urang beduit wan rancak tulak ke kota, jadi inya nyaman mun handak babilanja.
Kisahnya waktu itu di kampung Panjul ada acara bedangdutan. Penyanyi wan penari dangdut nang didatangkan kebanyakan bungas. "Wah kebujuran ni. Unda bisa meambil gambar babinian bungas di panggung pakai kamira ampun unda," sambat Panjul dalam hati.
Pas sudah diacara Panjul behancap mengeluarkan kamiranya. Imbah itu langsung difotonya bubuhan penyanyi wan penari nang lagi ada di atas panggung. Melihat nang kaya itu, bubuhan penari makin bahimat begaya. Sampai ada penari nang menari pakai batis subalah, nang kaya gaya urang lagi mabor.
Melihat nang kaya itu Panjul tediam, saking kagumnya. Lumayan lawas Panjul bediam sambil melihati gaya wan awak penari nang lumayan simok, sampai akhirnya penari nang bediri pas di hadapan Panjul bakuciak.
"Oi...lawasnya pang kada jua difoto. Unda ni baaksi behimat nang kaya ini supaya bagus ikam foto. Tahu kah ikam, saking lawasnya baaksi nang kaya ini sampai lintuhut unda handak pacul rasanya," jar panari babini.
Mendengar damintu behancap ai Panjul maambil gambar. Takutan kalo lambat penari batambah sarik. "Pantas haja pina bahimat manari, sekalinya dasar begaya supaya unda foto," jar Panjul. (rin/beb)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn